กฎกระทรวงกำหนดหลักเกณฑ์และวิธีการในการขอต่ออายุใบทะเบียนตามกฎหมายว่าด้วยการขนส่งต่อเนื่องหลายรูปแบบ พ.ศ. 2553
กฎกระทรวง
กฎกระทรวง
กำหนดหลักเกณฑ์และวิธีการในการขอต่ออายุใบทะเบียน
ตามกฎหมายว่าด้วยการขนส่งต่อเนื่องหลายรูปแบบ
พ.ศ.
๒๕๕๓[๑]
 

อาศัยอำนาจตามความในมาตรา ๖ มาตรา ๔๒ มาตรา
๔๖ และมาตรา ๔๙ แห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑
ผู้ประกอบการขนส่งต่อเนื่องจดทะเบียนซึ่งประสงค์จะขอต่ออายุใบทะเบียนให้ยื่นคำขอต่ออายุใบทะเบียน
ต่อนายทะเบียน ณ สำนักส่งเสริมการขนส่งทางน้ำและการพาณิชยนาวี กรมเจ้าท่า
พร้อมด้วยเอกสารและหลักฐานตามเงื่อนไขอย่างใดอย่างหนึ่ง ดังต่อไปนี้
(๑) ในกรณีที่เป็นผู้ประกอบการขนส่งต่อเนื่องจดทะเบียนตามมาตรา
๓๙ (๑) ให้ยื่นคำขอต่ออายุใบทะเบียนผู้ประกอบการขนส่งต่อเนื่องหลายรูปแบบ ตามแบบ
ขต.-ค๖ ท้ายกฎกระทรวงนี้
(๒)
ในกรณีที่เป็นผู้ประกอบการขนส่งต่อเนื่องจดทะเบียนตามมาตรา ๓๙ (๒)
ให้ยื่นคำขอต่ออายุใบจดแจ้งเป็นผู้ประกอบการขนส่งต่อเนื่องหลายรูปแบบ ตามแบบ
ขต.-ค๗ ท้ายกฎกระทรวงนี้
(๓)
ในกรณีที่เป็นผู้ประกอบการขนส่งต่อเนื่องจดทะเบียนตามมาตรา ๓๙ (๓)
ให้ยื่นคำขอต่ออายุใบทะเบียนการตั้งตัวแทน ตามแบบ ขต.-ค๘ ท้ายกฎกระทรวงนี้

ข้อ ๒
เมื่อได้รับคำขอต่ออายุใบทะเบียนตามข้อ ๑ หากนายทะเบียนเห็นว่าผู้ยื่นคำขอมีคุณสมบัติหรือหลักประกัน
หรือแสดงเอกสารและหลักฐานถูกต้อง แล้วแต่กรณี
ให้นายทะเบียนรับต่ออายุใบทะเบียนและออกใบทะเบียนตามแบบใบทะเบียนเดิมให้ใหม่ภายในสามสิบวันนับแต่วันที่ได้รับคำขอต่ออายุใบทะเบียน
ในกรณีที่นายทะเบียนเห็นว่าไม่อาจรับต่ออายุใบทะเบียนได้เนื่องจากผู้ยื่นคำขอมีคุณสมบัติหรือหลักประกัน
หรือแสดงเอกสารและหลักฐานไม่ถูกต้อง
ให้นายทะเบียนแจ้งเป็นหนังสือให้ผู้ยื่นคำขอทราบโดยมิชักช้า
แต่ต้องไม่เกินยี่สิบวันนับแต่วันที่ได้รับคำขอ
และเมื่อผู้ยื่นคำขอได้ยื่นเอกสารและหลักฐานแสดงการแก้ไขคุณสมบัติหรือหลักประกันถูกต้องพร้อมกับยื่นคำขอต่ออายุใบทะเบียนใหม่หากนายทะเบียนเห็นว่าผู้ยื่นคำขอมีคุณสมบัติหรือหลักประกัน
หรือแสดงเอกสารและหลักฐานถูกต้องให้นายทะเบียนรับต่ออายุใบทะเบียนและออกใบทะเบียนตามแบบใบทะเบียนเดิมให้ใหม่ภายในสามสิบวันนับแต่วันที่ได้รับคำขอต่ออายุใบทะเบียนใหม่


ให้ไว้
ณ วันที่ ๒๑ กรกฎาคม พ.ศ. ๒๕๕๓
เกื้อกูล ด่านชัยวิจิตร
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม
[เอกสารแนบท้าย]

๑.
คำขอต่ออายุใบทะเบียนผู้ประกอบการขนส่งต่อเนื่องหลายรูปแบบ (แบบ ขต.-ค๖)
๒.
คำขอต่ออายุใบจดแจ้งเป็นผู้ประกอบการขนส่งต่อเนื่องหลายรูปแบบ (แบบ ขต.-ค๗)
๓.
คำขอต่ออายุใบทะเบียนการตั้งตัวแทน (แบบ ขต.-ค๘)

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๔๒ มาตรา ๔๖ และมาตรา
๔๙ แห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘
บัญญัติให้การขอต่ออายุใบทะเบียนให้เป็นไปตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้
















ปริยานุช/ผู้จัดทำ
๑๙
สิงหาคม ๒๕๕๓

ณัฐวดี/ตรวจ
๑๙
สิงหาคม ๒๕๕๓

ภัทรวีร์/ปรับปรุง
๗
ธันวาคม ๒๕๖๐













[๑] ราชกิจจานุเบกษา
เล่ม ๑๒๗/ตอนที่ ๔๙ ก/หน้า ๓๔/๑๑ สิงหาคม ๒๕๕๓